(N á v r h)

o d ô v o d n e n i e
k návrhu vyhlášky, ktorou sa mení a dopĺňa vyhláška Ministerstva životného prostredia Slovenskej republiky č. 490/2002 Z. z. o bezpečnostnej správe a o havarijnom pláne
___________________________________________________________________________

I.  Všeobecná časť

	Návrh tejto vyhlášky sa predkladá do legislatívneho procesu v nadväznosti na prípravu zákona, ktorým sa mení a dopĺňa zákon č. 261/2002 Z. z. o prevencii závažných priemyselných havárií a o zmene a doplnení niektorých zákonov v znení zákona č. 525/2004 Z. z. (ďalej len „návrh zákona“). Dôvodmi na vypracovanie návrhu zákona i tejto vyhlášky sú:
a)	transpozícia smernice Európskeho parlamentu a Rady 2003/105/ES, ktorou sa mení a dopĺňa smernica Rady 96/82/ES o kontrole nebezpečenstiev veľkých havárií s prítomnosťou nebezpečných látok - novela tzv. smernice Seveso II,
b)	premietnutie niektorých skúseností a požiadaviek, ktoré vyplynuli z viac ako dvojročného uplatňovania zákona č. 261/2002 Z. z. i vyhlášky č. 490/2002 Z. z. v praxi.

Touto vyhláškou sa transponujú niektoré podrobnosti z cit. smernice spadajúce do predmetu právnej úpravy vyhlášky č. 490/2002 Z. z., ktoré neboli zapracované do návrhu zákona.

Doložka finančných, ekonomických a environmentálnych vplyvov a vplyvov na zamestnanosť a tvorbu pracovných miest

	Zo zavedenia právnej úpravy podľa tejto vyhlášky nevyplývajú žiadne osobitné finančné, ekonomické a environmentálne vplyvy, ani vplyvy na zamestnanosť a tvorbu pracovných miest.

Doložka zlučiteľnosti
návrhu vyhlášky
s právom Európskych spoločenstiev a právom Európskej únie

1. Navrhovateľ vyhlášky: Ministerstvo životného prostredia Slovenskej republiky

2. Názov návrhu vyhlášky: vyhláška, ktorou sa mení a dopĺňa vyhláška Ministerstva životného prostredia Slovenskej republiky č. 490/2002 Z. z. o bezpečnostnej správe a o havarijnom pláne

3. Záväzky Slovenskej republiky vo vzťahu k Európskym spoločenstvám a k Európskej únii: 
a)	návrh vyhlášky svojou problematikou patrí medzi prioritné oblasti aproximácie práva z hľadiska Európskej dohody o pridružení, Národného programu pre prijatie acquis communuataire, Partnerstva pre vstup, Bielej knihy a screeningu
b)	Slovenská republika nemá v tejto oblasti žiadne negociačné požiadavky

4. Problematika návrhu vyhlášky je upravená
	a) v práve Európskej únie 
- v čl. 2 Zmluvy o EÚ v amsterdamskom znení (ďalej len „Zmluva“), ktorý ustanovuje  ako jednu z úloh EÚ trvalo udržateľný rozvoj
- v čl. 174 a 175 Zmluvy, ktoré upravujú politiku Spoločenstva v oblasti životného prostredia vrátane ochrany zdravia ľudí
b) v práve Európskych spoločenstiev 
- v smernici Európskeho parlamentu a Rady 2003/105/ES, ktorou sa mení a dopĺňa    smernica Rady 96/82/ES o kontrole nebezpečenstiev veľkých havárií s prítomnosťou nebezpečných látok 

5. Stupeň zlučiteľnosti návrhu vyhlášky s právom Európskych spoločenstiev a právom Európskej únie:  úplná

6. Gestor: Ministerstvo životného prostredia Slovenskej republiky

7. Účasť cudzích expertov: bez účasti zahraničných expertov

II.  Osobitná časť

K čl. I

K bodu 1
	Ide o transpozíciu striktnej požiadavky podľa bodu 5 písm. a) smernice Európskeho parlamentu a Rady č. 2003/105/ES.

K bodom 2 a 4
	Ide o upresnenie textu uvedených ustanovení s ohľadom na vymedzenie pojmov podľa § 2 písm. k) a l) zákona č. 261/2002 Z. z.

K bodu 3
	Ide o drobnú úpravu formulácie ustanovenia § 15 ods. 1 písm. h) vyhlášky č. 490/2002 Z. z. lepšie vystihujúcu sledovaný účel.

K bodu 5
	Okrem odstránenia tlačovej chyby sa týmto bodom transponuje požiadavka účasti zamestnancov iného podnikateľa vykonávajúceho s vedomím prevádzkovateľa práce v podniku (ďalej len „cudzí podnikateľ“) na vypracúvaní havarijného plánu podľa bodu 6 písm. b) vyššie uvedenej smernice.

K bodu 6
	V súlade so zavedenými pojmami v zákone č. 261/2002 Z. z. i v ďalších ustanoveniach vyhlášky č. 490/2002 Z. z. sa upresňuje ustanovenie jej § 18 ods. 3 písm. c).

K bodu 7
	Ide o spresnenie formulácie § 18 ods. 4 v súlade s vymedzením pojmu „riziko závažnej priemyselnej havárie“ podľa § 2 písm. l) zákona č. 261/2002 Z. z.

K bodom 8, 10 a 11
	Ide o legislatívno-technickú úpravu odkazov s ohľadom na zmenu číslovania príslušných ustanovení zákona č. 261/2002 Z. z. (na ktoré sa vyhláška č. 490/2002 Z. z. odvoláva) v nadväznosti na jeho novelizáciu návrhom zákona.

K bodu 9
Zmenou formulácie § 20 ods. 1 vyhlášky č. 490/2002 Z. z. sa reaguje na jednoznačnú požiadavku bodu 12 písm. b) vyššie uvedenej smernice, aby sa na precvičovaní havarijného plánu zúčastnili všetci zamestnanci prevádzkovateľa vrátane zamestnancov cudzieho podnikateľa.

K čl. II

	Nadobudnutie účinnosti tejto vyhlášky sa predpokladá súčasne s nadobudnutím účinnosti návrhu zákona, t. j. 1. júla 2005.